google/wiki40b huggingface dataset:
Terrengkjøretøy

Et terrengkjøretøy er et kjøretøy som er konstruert eller modifisert for å brukes utenfor vei. Dette innebærer som regel høyere bakkeklaring, mer fleksibelt hjuloppheng og lavere marktrykk enn kjøretøyer konstruert for veibruk. Lav utveksling er også en fordel, og det oppnås vanligvis med en ekstra girkasse i serie med hovedgirkassen, kalt reduksjonskasse eller ekstra girkasse.
Det eksisterer to hovedkategorier terrengkjøretøy; de med belter og de med hjul. Beltegående kjøretøy oppnår ekstremt lavt marktrykk ved å fordele vekten over en veldig stor flate.  Eksempler er stridsvogner eller beltevogner som Hägglund BV 206. Hjulgående kjøretøyer har store hjul eller flere hjulsett, trekk på alle hjul og fleksibelt hjuloppheng for alltid å ha hjulene i bakken i kupert terreng. Det første kjøretøyet av denne typen som ble en suksess var Willys MB. Seinere har mange konkurrenter kommet med tilsvarende kjøretøyer, bl.a. Land Rover (1948) og Mercedes-Benz Geländewagen.

Historie

En av de første modifiserte terrengkjøretøyene var Kégresses beltebil, en konvertering utført av Adolphe Kégresse mens han jobbet for tsar Nikolaj II av Russland mellom 1906 og 1916.  Systemet bruker et fleksibelt belte i stedet for et bygget opp av stållenker.  De er montert bak, og foran brukes bilens vanlige styresystem.  Bilen blir da en halvbeltekjøretøy, og bedre egnet for bruk på svært mykt underlag eller snø.
Etter den russiske revolusjonen dro Kégresse tilbake til Frankrike, hvor systemet hans var i bruk på Citroën-biler mellom 1921 og 1937 for bruk i terrenget og til militære formål.  Citroën sponset også flere ekspedisjoner med kjøretøyene sine rundt i Nord-Afrika og Sentral-Asia.
Etter andre verdenskrig var det et stort overskudd av lette terrengkjøretøyer som Jeep og tyngre lastebiler.  Spesielt Jeepene var populære på det sivile markedet, hvor de ble tatt i bruk som nyttekjøretøyer.  Dette startet også opp terrengkjøring som hobby.  Krigsjeepene ble dog snart slitt ut, og Jeep begynte å produsere sivile varianter av kjøretøyet sitt.  Snart fulgte lignende kjøretøyer fra britiske Land Rover og japanske Toyota og Mitsubishi.  Alle disse lignet hverandre; små kompakte firehjulstrekkere med få tiltak for å bedre komforten eller beskytte passasjerene fra vær og vind.
Fra 1960-tallet kom mer konfortable kjøretøyer, en klasse som senere ble kalt SUV.  Først var de populære hos kjøpere som bodde og jobbet på landet, på grunn av terrengegenskapene og lastekapasiteten.  Den amerikanske Jeep Wagoneer og Ford Bronc, den britiske Range Rover og enkelte modeller av japanske Toyota Land Cruiser var tidlige eksemplarer av arten.  Disse var stort sett et stasjonsvognkarosseri montert på rammen til en lett firehjulstrekker.
Oslo Strykekvartett

Oslo Strykekvartett (etablert 1991) er en prisbelønt norsk musikkgruppe med et titall plateutgivelser. Den ble etablert av musikkstudentene Geir Inge Lotsberg og Per Kristian Skalstad fiolin, Are Sandbakken bratsj og Øystein Sonstad cello. I 2007 gikk Skalstad ut og Liv Hilde Klokk ble ny 2. fiolinist. De har debutert i Wigmore Hall 1998 og Carnegie Hall 2005, samt fremført Beethoven, en forestilling med samtlige hans verker.

Tidligere besetninger

I perioden 1938- 1948 eksisterte det en kvartett med samme navn: Gunnar Ørbeck og Øivind Bergh/Kai Angel Næsteby fiolin, Eilif Gunstrøm bratsj og Arne Melsom/Hans Balchen cello. Navnet ble brukt i 1968 på en kvartett med Aage Kvalbein cello, Bjarne Fiskum og Virginia Dundas fiolin, og Sven Nyhus bratsj. I 1976-78 gjenfant man navnet i kvartetten med John Arne Hirding og Reidar Elnan fiolin, Otto Berg bratsj, samt Øyvind Ekorness cello. I 1984 var det atter ny besetning med Kjell Arne Jørgensen og Odd Hannisdal fiolin, Lars Anders Tomter, bratsj og Øystein Birkeland, cello.
Djupål

Djupål (også kortformen ål) betegner det dypeste løpet i en bekk eller elv. I vanlig eiendomsforståelse fra gammelt av var eierforholdet slik at en eide til djupålen, mens naboen på hin side gjorde det samme. I Norge er dette siden 1940 nedfelt som et bærende prinsipp i Vassdragslovens §2. Flere enn én nabofeide er oppstått ved at flomstore elver har skiftet løp eller gravd seg ny djupål, og dermed utvidet eller forminsket noens eiendom. I geomorfologisk og i hydrologisk fagspråk blir ofte det tyske ordet thalweg («dalvei») benyttet i samme betydning. 
Flere internasjonale grensedragninger følger thalwegprinsippet i en grenseelv og i noen tilfeller også i havet et stykke utenfor elvemunningen. Ett eksempel er Alger-avtalen av 1975 som definerer grensen mellom Irak og Iran ved Arvandrud/Shatt al-Arab, og prinsippet gjelder også der Donau er grenseelv mellom land i Europa. Grensen mellom Norge og Finland følger djupålen i Tana, som blir kontrollert hvert 25. år,. Også grensen mellom Sverige og Finland følger det samme prinsippet etter en avtale av 1809 og blir justert hvert 25. år, sist i 2006. Grensen mellom Norge og Russland defineres etter thalwegprinsippet der den i lange strekk følger Pasvikelva eller Jakobselva. Dette ble første gang fastsatt i Grensekonvensjonen av 1826. Regelen ble anvendt ved en grensejustering i 1946. Gjennom innsjøene i grensevassdraget er grenselinjen trukket etter midtlinjeprinsippet.
Mutakkil-Nusku

Mutakkil-Nusku, sønn av Aššur-dan I, var en konge av Assyria, muligens i 1115 eller i 1133 f.Kr. (det finnes alternative årsfestelser til kongerekkene). Etter den synkrone kongeliste var han tidsmessig en samtidig med Itti-Marduk-bālatu av Babylon. Han regjerte tupppišu, noe som vanligvis oversettes med «under ett år».
Hans navn har gudenavnet Nusku som teofor bestanddel.
Tonen i babylonske brev til ham er nedlatende til fornærmende, men åpenbart klarer ikke den babylonske konge å følge opp sine ord med handling. En møte med den babylonske konge (Itti-Marduk-bālatu?) ved bygrensen til Zaqqa ble avtalt ved utveksling av utsendinger (Harbi-Šipak og Qunnutu), men møtet ble det ikke noe av.
École pour l'informatique et les nouvelles technologies

École pour l'informatique et les nouvelles technologies er en fransk universitet i Le Kremlin-Bicêtre, nord i Frankrike, som uteksaminerer eksperter innen informasjonsteknologi. Universitetet er medlem av IONIS Education Group.
Doug Livermore

Trenerkarriere

Trenerkarrieren startet i Cardiff City i 1978, et opphold som varte i litt over 2 år. Livermore ble utnevnt til reservelagsmanager for gamleklubben Norwich City i perioden november 1980 til august 1981. Han kom tilbake til klubben ca. 5 år etter han hadde forlatt den som spiller. På denne tiden var han også en del av Wales' trenerteam, etterhvert også som assisterende manager for Mike England. Wales vant for øvrig «Home International Championships» i 1980. 

Han signerte for Swansea City 29. oktober 1983, men allerede 21. desember var han uten jobb igjen. Dette var for øvrig under John Toshacks regime. Tottenham ansatte Livemore som sjef for reservelaget i 1984, deretter assisterende manager. Fra oktober til november i 1987 var han midlertidig manager for klubben etter David Pleat fikk sparken. I denne perioden var han igjen aktiv i trenerteamet til Wales. 27. mai 1992 fikk han sjansen som manager for Tottenham, sammen med Ray Clemence. Begge ble erstattet av Ossie Ardiles 19. juni 1993. Statistikk for Tottenham: 51 kamper spilt, 23 vunnet, 11 uavgjort og 17 tap. 

Etter en tid ble han assisterende manager for Roy Evans i Liverpool, der han jobbet i samme rolle som Ronnie Moran. Liverpool vant ligacupen med denne trenerkabalen, og dette skjedde i 1995. Livermore forlot klubben på samme tid som Evans i 1998. Da fikk han, sammen med Peter Shreeves, jobb som assisterende manager i Nottingham Forest under ledelse av Ron Atkinson. Dette var i 1999, og Forest rykket ned fra FA Premier League den sesongen. Da reiste Livermore tilbake til gamleklubben Norwich City, og ble assisterende manager for Bruce Rioch. Han forble i denne rollen under Bryan Hamilton, Nigel Worthington og de 4 første månedene under Peter Grant. Men 9. februar 2007 ble det annonsert at Livermore kom til å forlate Norwich City, etter 7 år i trenerteamet. Jim Duffy overtok rollen som assisterende manager for Peter Grant. I forbindelse med avgangen uttalte Livermore følgende: «Norwich City er en glimrende fotballklubb med flotte supportere. Jeg har hatt tolv og et halvt herlige år, fem år som spiller, og resten som assisterende manager. Det har vært en glimrende erfaring og jeg har hatt en flott tid.»
Kathrine Rosing

Kathrine Rosing er en pensjonert grønlandsk lærer, som er kjent som forfatter av barneboka Nasaq teqqialik piginnaanalik ([Den magiske lua], 2012).
Boka, som er illustrert av Nina S. Kreutzmann, ble nominert til Vestnordisk råds barne- og ungdomslitteraturpris i 2013 og til Nordisk råds barne- og ungdomslitteraturpris i 2014.
Rosing bor i Paamiut og stammer fra Kangaamiut.
Cynghanedd

Cynghanedd ([kəŋˈhaneð], walisisk: "harmoni") er et versemål innenfor den walisiske litteraturen, utviklet i middelalderen, men fremdeles i bruk i dag. Den består av innfløkte former for midtrim og alliterasjon. Cynghanedd har blitt karakterisert som det mest komplekse tradisjonelle versemålet vi kjenner til.
Alle verselinjer, med få unntak, innenfor den tradisjonelle walisiske lyrikken skal skrives med en av de 4 hovedmønstrene i cynghanedd. To av disse mønstrene lar en rekkefølge med konsonanter samlet rundt hovedtrykket i først linjehalvdel gjentas rundt hovedtrykket i andre linjehalvdel. En tredje lar et ord i linje rime med nestsiste stavelse i enn form for midtrim. Siste kombinerer alliterasjon og midtrim, de to første delene i en tredelt linje rimer og konsonantrekkefølgen i andre del av linjen gjenta i siste den.
Cynghanedd kombineres med enderim, f.eks. i diktformen cywydd, og dens alliterende former kan også koble sammen begynnelsen på to eller flere etterfølgende verselinjer.
Noen diktere har eksperimentert med cynghanedd på engelsk.

De 4 hovedmønstrene i Cynghanedd

Eksemplene hentes fra Dikt 71 av Dafydd ap Gwilym. Sesur markeres med skråstrek ("/"). Merk at Dd, Ll og Ch enkeltlyder i det walisiske alfabetet, og at W er vokal.

Cynghanedd groes ("kryss-harmoni")

Alle konsonanter rundt hovedtrykket før sesuren må gjentas i samme rekkefølge rundt hovedtrykket etter sesuren:
Gymar hwyl,  gem yr heli
G m r h  l / g m  r h l
Mønsteret {g m  r h l} finner vi på begge siden av sesuren. Ingen av konsonantene i andre del av linjen mangler i første del. Vokalene som bære de to hovedtrykkene i linjen må være ulike.

Cynghanedd draws ("tvers-harmoni")

Akkurat som cynghanedd groes, bare at vi finner konsonanter i begynnelsen av andre del av linjen som vi ikke finner i første del – de tilhører ikke den gjentatte rekken:
Drais y dwfr, fi dros Dyfi
Dr  s   d f /    dr s d f 
Her faller F i "fi" utenfor konsonantrekken {d r s d f}. Merk at R i "dwfr", ved rett før sesuren, ikke er en del av cyngahanedd; at siste konsonant før sesur ikke teller er ofte vanlig, også i cynghanedd groes.

Cynghanedd lusg ("dra-harmoni")

Siste stavelse før sesuren rimer med nestsiste trykksterke stavelse i linjen:
O fawl i'r twrf meistrawl tau
"fawl" rimer med "meistrawl". Merk at linjer i cynghanedd lusg alltid slutter i trykksvak stavelse.

Cynghanedd sain ("lyd-harmoni")

Linjene er delt i tre, av to sesurer. De to første delene rimer, og de to siste delene inneholder samme konsonantrekke:
Y don   bengrychlon  grochlais
      /   ngr chl(n/ gr chl
"don" rimer med "bengrychlon". Merk hvordan i dette eksemplet en konsonant i andre, gjentatte konsonantrekken {n g r ch l}, N,  har vandret over sesuren og inn i andre del av linjen
Felles kontraterrorsenter

Felles kontraterrorsenter er et norsk statlig organ opprettet i februar 2014. Senteret er et samarbeid mellom Etterretningstjenesten (ETJ) og Politiets sikkerhetstjeneste (PST). Det ledes av PST.
Etter terrorangrepene i 2011 anbefalte 22. juli-kommisjonen å styrke og formalisere samarbeidet mellom etterretnings- og sikkerhetstjenestene. Justis- og beredskapsdepartementet og Forsvarsdepartementet besluttet derfor å opprette et felles kontraterrorsenter.
Ved Felles kontraterrorsenter jobber ansatte fra ETJ og PST. Lederen av Felles kontraterrorsenter er fra PST mens nestlederen er fra ETJ. De ansatte arbeider på sine respektive tjenesters rettsgrunnlag. Senteret skal ha ti ansatte fra begge tjenester i løpet av 2014.
Det skal ha vært Felles kontraterrorsenter som avdekket terrortrusselen mot Norge i juli 2014. Senteret offentliggjorde også en trussel mot norske øvrighetspersoner og uniformert personell i november 2014.
Gulag-arkipelet

GULag-arkipelet 1918–1956: et eksperiment i kunstnerisk forskning, ofte bare kalt Gulag-arkipelet, er en bok som blir kalt «kunst-historisk forskning» av Aleksandr Solzjenitsyn. Boka ble skrevet i Sovjetunionen i hemmelighet (den ble ferdig 22. desember 1967). Første bindet ble utgitt i Paris i desember 1973. I hjemlandet ble Gulag-arkipelet utgitt i 1990.
Boka ble oversatt til norsk av Per Egil Hegge, I.M. Ravnum, O. Tufte Lund.
John B. Watson

Albert og rotta

Et av Watsons mest kjente og omdiskuterte eksperiment innen psykologi ble gjort sammen med Rayner i 1920. Eksperimentet er nærmest udødeligjort ved å være omtalt i nær sagt alle lærebøker innen psykologi som «Albert og rotta». Watson demonstrerte sin teori om «betingede emosjonelle responser» i sin eksperimentelle studie av 11 måneder gamle Albert, som etter klassisk betinging fryktet hvite rotter, noe han ikke viste frykt for tidligere. Frykten ble betinget gjennom å lage en høy lyd bak Alberts hode når han kom nær rotta. Etter kort tid viste Albert frykt ved synet av rotta. Watson viste også hvordan frykten generaliserte til en hvit kanin, en hvit pelskåpe osv. Watson mente at fobier hos voksne kunne spores tilbake til tilsvarende klassisk betinging. 
Mary Cover Jones viste senere hvordan slik frykt og fobier kunne avbetinges. Eksponeringsterapi, systematisk desensitivisering er dagens rådende behandling for fobier. 
Etterhvert har historien om lille Albert ofte blitt feilsitert og unøyaktigheter har sneket seg inn, les Harris (1979) og Samelson (1980) for en nærmere gjennomgang.
Hebeni Bananı Ksieym Amaqohci 1931 scvw
Anguo

Anguo (kinesisk: 安国, pinyin: Ānguó, Wade-Giles: An-kuo), med tilnavnet «medisinhovedstaden» (藥都), er en by på fylkesnivå som hører inn under byprefekturet Baoding i Hebeiprovinsen i Folkerepublikken Kina.Den ligger 190 km sør for Beijing og 200 km vest for Tianjin. Offisielt innbyggertall er 389 067 (1999).
Byen har lenge vært et senter for kinesisk medisin. Den har et tempel fra ca. år 100 og som er viet til den kinesiske medisinguden (藥王廟). Den er også et viktig produksjons- og handelssenter for urter, og eksporter om lag 25 million kg urter årlig.
I førmoderne tid hadde byen navnet Qizhou (祁州: Qízhōu). I 1991 fikk Anguo fylkesbystatus.
Den kinesiske skuespillforfatteren Guan Hanqing kom fra Anguo.

Kulturminner

Yaowangtempelet (Yaowang miao, 药王庙) og Wurenbroen (Guifeibroen) (Wurenqiao, 伍仁桥) i landsbyen Wurenqiao ble i 2001 henholdsvis 2006 oppført på Folkerepublikken Kinas liste over kulturminner.
Sildegapet

Sildegapet er en stor bukt eller en vid fjord på sørsiden av Stad i kommunene Vågsøy og Selje kommune. Sør for Sildegapet ligger øya Vågsøy. Bukten strekker seg cirka 17 kilometer innover i landet til tre små fjorder og Ulvesundet mellom Vågsøy og fastlandet. Fjorden har innløp mellom Kråkenes fyr i sør og Fureneset i nord.
Innerst i bukta ligger de tre øyene Silda, som bukta er oppkalt etter, Barmøya og Selja eller øya Selje, der Selje kloster ligger. Mellom Selja og Barmøya ligger Røysetfjorden og øst for denne Moldefjorden. Sør for Barmøya ligger Nordpollen, og mellom Ulvesundet og Nordpollen ligger Sørpollen.
Australian Open 1998

Australian Open 1998 ble arrangert i Melbourne 19. januar – 2. februar. Australian Open er en Grand Slam-turnering i tennis. Singleturneringen for herrer ble vunnet av Petr Korda fra Tsjekkia og dameturneringen av Martina Hingis fra Sveits.
Tasos Bakasetas

Landslaget

4. juni 2016 fikk han sin første landskamp for Hellas mot Australia.
Illums Bolighus

Illums Bolighus ⅍ er et varemagasin for boligtilbehør og innredning på Amagertorv på Strøget i København.
Forretningen ble grunnlagt i 1925 under navnet BO av forretningsmannen Kaj Dessau i samarbeide med kunstnerisk konsulent Brita Drewsen. Et ligende konsept var i samtiden ukjent. Der var innrettet komplette miljøer med sammensetninger av møbler, tekstiler og kunst.
I 1941 ble den overtatt av eierkretsen bak varemagasinet Illum og i denne forbindelse omdøpt til Illums Bolighus.
Illums Bolighus har ikke siden 1985 hatt noen form for tilknytning til Illum, da forretningen ble solgt fra i forbindelse med en omorganisering av selskapet, som på daværende tidspunkt var ute i en større økonomisk tilbakegang. Fra 2000 inngikk forretningen i Royal Scandinavia Retail-gruppen (eiet av Axcel A/S) sammen med Georg Jensen, Holmegaard, Royal Copenhagen, Orrefors og Kosta-Boda Höganäs. Axcel har siden skilt de forskjellige selskapene i gruppen ut, og Illums Bolighus A/S ble pr. oktober 2005 overtatt av en gruppe investorer.
På høsten 2006 ble det i Oslo åpnet en filial av Illums Bolighus. Videre ble det pr. november 2008 åpnet en filial i Århus, 2010 i Stockholm og i 2012 i Malmö.
Den store hvite flekken

Den store hvite flekken, også kjent som den store hvite ovalen, på Saturn er et navn gitt til periodiske stormer som er tilstrekkelig store til at de er synlige fra jorden via teleskoper. Flekkene kan bli flere tusen kilometer brede.Navnet kommer av analogen til Jupiters store røde flekk.
Boeing Phantom Works

Phantom Works er navnet på den største forskningsavdelingen hos den amerikanske flyprodusenten Boeing. Den ble opprinnelig startet av McDonnell Douglas, men ble en del av Boeing etter at disse selskapene ble slått sammen i 1997. Avdelingen fokuserte hovedsakelig på forskning innenfor områder relatert til det militære, som eksempelvis ny våpenteknologi og nye fly. Etter sammenslåingen ble dette utvidet til også å dekke andre områder relevante for den sivile flyproduksjonen til Boeing samt behovet for romteknologi.
Phantom Works er idag organisert i grupper som driver med det som kalles «avanserte systemer» og «avanserte teknologi». Den første gruppen fokuserer på spesifikke forretningsområder og utvikler nye konsepter og prosjekter for Boeing. Den andre gruppen fokuserer i større grad på teknologi som kan benyttes innfor eksisterende produksjon, som eksempelvis for å kutte kostnader, utnytte nye og bedre materialer og liknende innenfor hele konsernet.
Skattungbyn

Skattungbyn er et tettsted i Orsa kommune i Dalarnas län i landskapet Dalarna i Sverige. I 2010 hadde tettstedet 295 innbyggere.
Kaatsen

Idretten

Idretten er relatert til den baskiske idretten pelota og den franske idretten jeu de paume, men der reglene er forskjellige. Deltakerne danner to tremannslag, kalt «partures». Ballen er fylt med kalvehår og dekket med et lærdeksel. Den veier 24 gram og har en diameter på 4 cm. Spillefeltet er et 60 × 32 meter plenrektangel delt i forskjellige soner. Spillerne bærer vanligvis skinnvotter for å beskytte hendene.
Idretten ble vist som demonstrasjonsport under Sommer-OL 1928 i Amsterdam, men ble ikke tatt opp som offisiell olympisk sport.
Turneringen «Permanent Committee» er blitt arrangert årlig siden 1854 i byen Franeker og er høydepunktet i sesongen. I Franeker finner man også et eget kaatsenmuseum.
Bergen Handelsgymnasium

Skolerevy

Siden hundreårsjubileet i 2004 var det årlig satt opp revy på Bergen Handelsgymnasium. For å delta i revyen ble det holdt auditioner, og bare noen få ble valgt. Revyen ble sett på som en av de store revyene ved videregående skoler i Bergen. Revyen hadde blant annet et eget band, dansere, skuespillere, teknikere, fotografer, manusforfattere og en gruppe som sørget for økonomi.

Historie

‎Det eksisterte handelsutdanning i Bergen på hele 1800-tallet, men  først i 1904 ble Bergen Handelsgymnasium opprettet. Den ble tegnet av arkitekt Jens Zetlitz Monrad Kielland som var nevø av den kjente forfatteren Alexander Kielland. Formålet med skolen var å gi ungdom en tidsmessig utdannelse i næringslivsfag og økonomi. Det er bakgrunnen for at skolen også i dag er spesielt sterk i økonomi og språk. I de senere år er reiseliv, markedsføring, realfag og mediekunnskap blitt en naturlig del av skolens fagtilbud. Skolen var en privat stiftelse fra 1904 med representanter for Bergen kommune og handelsnæringen i Bergen i styret. Den ble drevet ved hjelp av fondsmidler, skolepenger og kommunal støtte. Hordaland fylkeskommune overtok driften av BHG i 1976. 
Til å begynne med var utdanningen ved skolen toårig, men allerede i 1912 ble det mulighet til å ta et tredje år, en høyere avdeling. I 1927 kom det første studentfagkurset i gang, et studium som skulle gi en ettårig utdannelse på linje med handelsgymnaset. Skolen hadde også et ettårig ettermiddagskurs for kvinner. I 1952 ble dette ble avløst av en ettårig sekretærskole for studenter på dagtid. Både det ettårige studentfagkurset og den ettårige sekretærskolen ble avsluttet i 1995. All postgymnasial utdanning skulle fra da av ligge under høgskolesystemet.
Perioden fra 1953 til 1981 var på mange måter glanstiden for handelsgymnaset. Elevene fikk en god økonomisk yrkesutdanning samtidig som de fikk studiekompetanse. Etter 1981 har de økonomiske fagene vært på vikende front, og realfag og nye fag som mediekunnskap er blitt en naturlig del av skolehverdagen. 
I 1994 ble Bergens Handelsgymnasium slått sammen med Anton Johannessens videregående skole, som hadde studieretning for handel og kontor. Dette medførte en økning i det økonomiske fagtilbudet ved skolen. Skolen fikk da 700-800 elever og var lokalisert på to steder inntil leieforholdet i Nygaten opphørte i 2000. Deretter ble elevtallet ved skolen redusert til rundt 450. Hordaland fylkeskommune vedtok i desember 2012 at skolen skulle flyttes til Amalie Skram videregående skole fra august 2014.

Alumni

Av kjente personer som har gått på Bergen Handelsgymnasium kan man nevne, Herman Friele (politiker), Arne Skauge (politiker), Svein Alsaker (politiker), Sissel Kyrkjebø (vokalist), Audun Lysbakken (politiker), Hilmar Reksten (skipsreder), Jens Frølich Holte (politiker), Peter Christian Frølich (politiker), Claus Helberg (motstandsmann), Harald Victor Hove (politiker), Helge Andre Njåstad (politiker) og Thomas S. Falck (forretningsmann).
.gu

Registrering

Registrering gjøres på tredje nivå, under diverse kategoriserte subdomener på andre nivå, som for eksempel .com.gu. Registreringen er gratis, men er forbeholdt personer eller selskaper med kontaktperson i Guam. Det har ikke vært spesielt mye bruk av .gu-adresser.
Vetus syra

Vetus syra er de gammelsyriske nytestementsoversettelser av de fire evangelier som eksisterte på gammelsyrisk ved siden av evangelieharmonien Diatessaron og forut for Peshitta.
Blant disse skrifter kan særlig nevnes håndskriftutgavelsene publisert av William Cureton (Curetonianus, 1858) og Agnes Smith-Lewis' (Sinai-palimpsest eller Sinaiticus, 1892; ikke å forveksle med den i 1844 oppdagede Codex Sinaiticus, som i utstrakt grad har samme tekst). Det antas at de til en viss grad er blitt influert av Diatessaron.
Som senere påvist ved senere syriske evangeliemanuskripter, for eksempel Tetrevangelium Syriacum (Wolfenbütt), har Peshittas evangelietekst utviklet seg fra Vetus syra-tekster.
Norges Lotteforbunds hederstegn

Norges Lotteforbunds hederstegn er en utmerkelse som tildeles av Norges Lotteforbund (NLF). Den ble innstiftet i 1990. Hederstegnet deles ut til norske militære eller sivile personer som har lagt ned et særlig viktig arbeid for til fremme av NLFs formål.

Utforming

Hederstegnet er utformet som en medalje til å bære i bånd. Medaljen er rundt 30 mm i diameter og har på avers NFLs merke, en skive med fargene fra Norges flagg, omgitt av en eikekrans i gullfarget metall. Nederst på kransen står bokstavene «NFL». Reversen er uten motiv.
Medaljen er opphengt i et lilla medaljebånd med to gule striper.

Tildeling

Alle medlemmer i organisasjonen kan foreslå personer til hederstegnet. Forslag behandles av en særskilt komité. Både sivile og militære kan tildeles utmerkelsen, men bare norske statsborgere. Tildeling skjer etter enstemmig vedtak av organisasjonens landsstyre.